मनीष अग्रवाल, तिहाड़ जेल

निर्भया गैंग रेप के दोषियों में से एक कैदी मुकेश सिंह के इंटरव्यू के मामले में एक अहम जानकारी मिली है। तिहाड़ जेल के भरोसेमंद सूत्रों का कहना है कि इंटरव्यू के लिए मुकेश को 40 हजार रुपये दिए गए थे। यह पेमेंट डॉक्युमेंट्री बनाने वाली लेज्ली उडविन की कंपनी ने किया था। यह जानकारी तिहाड़ जेल की जांच में सामने आई है। तिहाड़ की ओर से बीबीसी, लेज्ली उडविन और को-प्रोड्यूसर अंजलि भूषण को नोटिस दिए गए हैं।

तिहाड़ के सूत्रों ने बताया कि 2013 में कैदी मुकेश सिंह का इंटरव्यू लेने के लिए लेज्ली की ओर से कई प्रयास किए गए थे। इसके लिए एक खुल्लर सरनेम नाम वाले शख्स का नाम भी सामने आ रहा है। उन्होंने मुकेश का इंटरव्यू लेने के लिए लेज्ली की मदद की थी। शुरुआत में यह लोग कामयाब नहीं हो पाए थे। फिर यह कंपनी गृह मंत्रालय और तिहाड़ जेल की डीजी विमला मेहरा की इजाजत लेने में कामयाब हो गई। तिहाड़ के एक अफसर ने बताया कि जांच में इस बात का पता लगा है कि मुकेश की ओर से इंटरव्यू देने के लिए दो लाख रुपये की मांग की गई थी।

कंपनी ने यह कहते हुए मुकेश और उसके परिवार को समझाया कि रकम बहुत अधिक है। बाद में मामला 40 हजार रुपये में सेट हुआ। इसके बाद ही मुकेश इंटरव्यू के लिए तैयार हुआ था। हालांकि इससे पहले गृह मंत्रालय और तिहाड़ की डीजी की परमिशन मिल गई थी। कंपनी की ओर से कुछ पैसा कैदी मुकेश के प्रिजनर प्रॉपर्टी अकाउंट में भी जमा कराया था। मगर जेल अधिकारियों ने इसकी पुष्टि नहीं की है। जेल के एक सूत्र ने बताया कि पीपी अकाउंट की तो जेल प्रशासन ने जांच कराई है। उसमें ऐसा कुछ नहीं निकला है। मगर जांच में इंटरव्यू देने के लिए मुकेश की फैमिली को 40 हजार रुपये मिलने वाली बात का जरूर पता लगा।